Ehdotus neuvoston asetukseksi (EY) banaanialan yhteisestä markkinajärjestelystä annetun neuvoston asetuksen (ETY) N:o 404/93 muuttamisesta /* KOM/98/0004 lopull. - CNS 98/0013 */



Virallinen lehti nro C 075 , 11/03/1998 s. 0006



Ehdotus neuvoston asetukseksi (EY) banaanialan yhteisestä markkinajärjestelystä annetun neuvoston asetuksen (ETY) N:o 404/93 muuttamisesta Suositus: neuvoston päätös komission valtuuttamisesta neuvottelemaan sopimus sellaisten maiden kanssa, joilla on huomattava merkitys banaanien toimittamisessa, tariffikiintiöiden ja perinteisen AKT-määrän jakamiseksi (98/C 75/05) KOM(1998) 4 lopull. - 98/0013(CNS) (Komission esittämä 16 päivänä tammikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että 1) on syytä muuttaa neuvoston asetuksen (ETY) N:o 404/93 (1), sellaisena kuin se on viimeksi muutettuna asetuksella (EY) N:o 3290/94 (2), IV osastossa käyttöön otettu kolmansien maiden kanssa käytävän kaupan järjestelmä eräiltä osin, 2) olisi noudatettava yhteisön Maailman kauppajärjestön, jäljempänä "WTO", yhteydessä tekemiä kansainvälisiä sitoumuksia ja neljännen Lomén yleissopimuksen allekirjoittaneiden sopimuspuolten suhteen tehtyjä sitoumuksia, ja samalla taattava banaanialan yhteisen markkinajärjestelyn tavoitteiden toteutuminen, 3) yhteisessä markkinajärjestelyssä vahvistetaan 2 200 000 tonnin perustariffikiintiö, josta kannettava alennettu tulli on 75 ecua tonnilta, 4) on perusteltua avata 353 000 tonnin autonominen kiintiö yhteisön laajenemisesta johtuvan kulutuksen lisääntymisen vuoksi; on suotavaa, että kyseisessä autonomisessa kiintiössä edellä mainitun tariffikiintiön ylittäviin määriin sovellettava tulli alennetaan 300 ecuun tonnilta; kyseinen alentaminen on perusteltua erityisesti, koska on tarpeen taata yhteisön markkinoiden riittävä hankinta ja säilyttää AKT-maista peräisin olevien banaanien kilpailutasapaino, 5) perinteisten AKT-banaanien tullitta tuotavan 857 700 tonnin kokonaismäärän säilyttäminen takaa perinteisten määrien tuottajamaiden pääsyn yhteisön markkinoille neljännen Lomén yleissopimuksen pöytäkirjan N:o 5 määräysten ja WTO:n sääntöjen mukaisesti, 6) ottaen huomioon Lomén yleissopimuksesta johtuvat velvoitteet ja erityisesti sen 168 artikla sekä tarve taata sopivat kilpailun edellytykset muille kuin perinteisille AKT-banaaneille kyseisten banaanien tuontiin sovellettava 200 ecun etuus mahdollistaa kyseisen kaupan jatkumisen tällä asetuksella käyttöön otettavassa uudessa tuontimenettelyssä, 7) on syytä käyttää yhtä perustetta määriteltäessä tuottajamaat, joilla on huomattavaa merkitystä banaanien toimittamisessa, jotta tariffikiintiöt ja tarvittaessa perinteiset AKT-määrät voidaan jakaa; jos kyseisten maiden kanssa ei voida kohtuudella aikaan saada sopimusta, on tarpeen valtuuttaa komissio suorittamaan jako jäsenvaltioiden edustajien muodostaman komitean avustamana saman perusteen mukaisesti, 8) olisi annettava säännökset, joiden avulla voidaan taata autonomisen tariffikiintiön määrän muuttaminen hankintataseen vahvistamisen yhteydessä todetun yhteisön kysynnän kasvamisen huomioon ottamiseksi; sellaisten poikkeuksellisten olosuhteiden huomioon ottamiseksi, jotka voivat vaikuttaa yhteisön markkinoiden hankintaan, on myös syytä antaa säännös, joka mahdollistaa asianmukaisten erityistoimenpiteiden antamisen, 9) tässä asetuksessa annettujen säännösten toimintaa olisi tarkasteltava riittävän koeajanjakson päätyttyä, ja 10) näin ollen on syytä muuttaa asetuksen (ETY) N:o 404/93 IV osasto asianmukaisesti, ON ANTANUT TÄMÄN ASETUKSEN: 1 artikla Korvataan neuvoston asetuksen (ETY) N:o 404/93 IV osaston 16-20 artikla seuraavasti: "16 artikla Tämän osaston 16-20 artiklaa sovelletaan ainoastaan CN-koodiin ex 0803 00 19 kuuluviin tuoreisiin tuotteisiin. Tässä osastossa: 1. `perinteinen tuonti AKT-maista` vastaa liitteessä esitetyistä maista peräisin olevien yhteisöön tuotavien banaanien vuosittaista enintään 857 700 tonnin (nettopaino) tuontia; näin tuotavia banaaneja kutsutaan `perinteisiksi AKT-banaaneiksi`; 2. `muu kuin perinteinen tuonti AKT-maista` vastaa muista kuin 1 alakohdassa määritellyistä AKT-maista peräisin olevien banaanien yhteisöön tuontia; näin tuotavia banaaneja kutsutaan `muiksi kuin perinteisiksi AKT-banaaneiksi`; 3. `tuonti muista kolmansista maista kuin AKT-maista` vastaa muista kolmansista maista kuin AKT-maista peräisin olevien banaanien yhteisöön tuontia; näin tuotavia banaaneja kutsutaan `kolmansien maiden banaaneiksi`. 17 artikla Banaanien tuontiin yhteisöön vaaditaan aina tuontitodistus, jonka jäsenvaltiot myöntävät hakemuksesta jokaiselle asianomaiselle hakijalle riippumatta hakijan yhteisöön sijoittumispaikasta, sanotun kuitenkaan rajoittamatta 18 ja 19 artiklan täytäntöönpanemiseksi annettavien erityissäännösten soveltamista. Tuontitodistus on voimassa kaikkialla yhteisössä. Jollei 27 artiklassa säädettyä menettelyä noudattaen toisin säädetä, todistusten antamisen edellytyksenä on sellainen vakuus, jolla taataan tuontisitoumuksen toteutuminen tämän asetuksen edellytyksin todistuksen voimassaoloaikana ja joka pidätetään kokonaan tai osittain, jos toiminta ei toteudu tässä määräajassa tai jos se toteutuu vain osittain, ylivoimaista estettä lukuun ottamatta. 18 artikla 1. Kolmansien maiden banaanien ja muiden kuin perinteisten AKT-banaanien tuonnin tariffikiintiöksi vahvistetaan vuosittain 2,2 miljoonaa tonnia (nettopaino). Tämän tariffikiintiön rajoissa kolmansien maiden banaanien tuonnista on perittävä tulli, joka on 75 ecua tonnilta, ja muiden kuin perinteisten AKT-banaanien tuonnin on tapahduttava tullitta. 2. Kolmansien maiden banaanien ja muiden kuin perinteisten AKT-banaanien tuonnin lisätariffikiintiöksi vahvistetaan vuosittain 353 000 tonnia (nettopaino). Tämän tariffikiintiön rajoissa kolmansien maiden banaanien tuonnista on perittävä tulli, joka on 300 ecua tonnilta, ja muiden kuin perinteisten AKT-banaanien tuonnista on perittävä tulli, joka on 100 ecua tonnilta. 3. Perinteisten AKT-banaanien tuonnin on tapahduttava tullitta. 4. Jos WTO:n kaikkien sopimuspuolten, joilla on huomattavaa merkitystä banaanien toimittamisessa, kanssa ei voida kohtuudella aikaan saada sopimusta, komissio voi 27 artiklassa säädettyä menettelyä noudattaen jakaa 1 ja 2 kohdassa säädetyt tariffikiintiöt ja perinteisen AKT-määrän ainoastaan sellaisten maiden kesken, joilla on huomattavaa merkitystä kyseisessä toimittamisessa. 5. Poiketen siitä, mitä 15 artiklassa säädetään, muiden kuin perinteisten AKT-banaanien 1 ja 2 kohdassa säädettyjen tariffikiintiöiden ulkopuolella tapahtuvasta tuonnista kannetaan tonnilta 15 artiklassa tarkoitettua tullia vastaava tulli, josta vähennetään 200 ecua. 6. Tässä artiklassa vahvistetut tullit muutetaan kansalliseksi valuutaksi käyttämällä kyseisiin tuotteisiin yhteisen tullitariffin yhteydessä sovellettavaa kurssia. 7. Edellä 2 kohdassa säädettyä lisätariffikiintiötä voidaan lisätä yhteisön kysynnän kasvaessa tuotannontaseen, kulutuksen, tuonnin ja viennin perusteella. Taseeseen vaikuttavat seikat määritellään, tase vahvistetaan ja lisätariffikiintiötä lisätään 27 artiklassa säädettyä menettelyä noudattaen. 8. Jos yhteisön markkinoiden hankintaan vaikuttavat tuotanto- ja tuontiedellytyksiin liittyvät poikkeukselliset olosuhteet, komissio antaa tarvittaessa tarvittavat erityistoimenpiteet 27 artiklassa säädettyä menettelyä noudattaen. Samanlaisessa tilanteessa 2 kohdassa säädettyä lisätariffikiintiötä voidaan mukauttaa 7 kohdassa tarkoitetun taseen perusteella. Erityistoimenpiteet voivat poiketa 19 artiklan 1 kohdan mukaisesti annetuista yksityiskohtaisista säännöistä. Niissä on pyrittävä välttämään hankintojen alkuperään perustuvaa syrjintää. 9. Yhteisön ulkopuolelle jälleenvietyjä kolmansien maiden, perinteisten AKT-banaanien ja muiden kuin perinteisten AKT-banaanien määriä ei lueta vastaaviin tariffikiintiöihin. 19 artikla 1. Edellä 18 artiklan 1 ja 2 kohdassa tarkoitettuja tariffikiintiöitä ja perinteisten AKT-banaanien tuontia hallinnoidaan perinteisen kaupankäynnin huomioon ottamiseen perustuvaa (niin sanottua `perinteiset/uudet toimittajat`) menettelyä noudattaen. Komissio vahvistaa tarvittavat soveltamista koskevat yksityiskohtaiset säännöt 27 artiklassa säädettyä menettelyä noudattaen. Tarvittaessa voidaan päättää muista sopiviksi katsotuista menetelmistä. 2. Vahvistetussa hallinnointimenetelmässä otetaan tarvittaessa huomioon yhteisön markkinoiden hankintatarpeet ja tarve säilyttää niiden tasapaino. 20 artikla Komissio antaa yksityiskohtaiset säännöt tämän osaston soveltamisesta 27 artiklassa säädettyä menettelyä noudattaen. Näihin yksityiskohtaisiin sääntöihin sisältyvät erityisesti: a) tuotteen luonteen, lähtöisyyden ja alkuperän takaavat säännökset; b) edellä a alakohdassa tarkoitettujen takuiden tarkistamisen mahdollistavan asiakirjan hyväksymistä koskevat säännökset; c) tuontitodistusten antamista ja niiden voimassaoloaikaa koskevat edellytykset; d) tarvittaessa erityistoimenpiteet, jotka helpottavat siirtymistä 1 päivästä heinäkuuta 1993 sovellettavasta tuontimenettelystä tässä IV osastossa käyttöön otettuun menettelyyn; e) yhteisön perustamissopimuksen 228 artiklan mukaisesti tekemistä sopimuksista johtuvien velvoitteiden noudattamisen edellyttämät toimenpiteet." 2 artikla Korvataan asetuksen (ETY) N:o 404/93 32 artikla seuraavasti: "32 artikla 1. Komission on esitettävä tämän asetuksen toimintaa koskeva kertomus Euroopan parlamentille ja neuvostolle viimeistään 31 päivänä joulukuuta 2005. 2. Kyseiseen kertomukseen on sisällyttävä erityisesti erittely yhteisön banaanien, AKT-banaanien ja kolmansien maiden banaanien kaupan pitämisen vaihtelujen ja tuontiin sovellettavan menettelyn toiminnan kehittymisestä." 3 artikla 1. Poistetaan asetuksen (ETY) N:o 404/93 15 a artikla. 2. Korvataan asetuksen (ETY) N:o 404/93 liite tämän asetuksen liitteellä. 4 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 1999. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL L 47, 25.2.1993, s. 1. (2) EYVL L 349, 31.12.1994, s. 105. LIITE Perinteinen tuonti AKT-valtioista Seuraavista maista peräisin oleva tuonti vuosittaisen 857 700 tonnin (nettopaino) rajoissa: Norsunluurannikko Kamerun Surinam Somalia Jamaika Saint Lucia Saint Vincent ja Grenadiinit Dominica Belize Kap Verde Grenada Madagaskar